**Akio Toyoda az év autóipari szakembere 2021-ben**

**A Világ Év Autója zsűri tagjai a Toyota első számú emberét, Akio Toyodát választották meg a 2021. Év Emberének, elismerve Toyoda-szan áldozatos és meghatározó munkáját, amivel hozzájárult a globális autóipar fejlődéséhez. A Toyota elnök-vezérigazgatója a díj átvételekor a vállalat összes dolgozójának ajánlotta a kitüntetést.**

A Világ Év Autója (World Car of the Year, WCOTY) díj zsűrije *Akio Toyodát*, a Toyota Motor Corporation elnök-vezérigazgatójának ítélte oda a 2021. Év Embere (World Car Person of the Year) díjat. A 2018-ban alapított különdíjjal minden évben annak az autóipari szakembernek ismerik el a munkásságát, aki a tárgyévet megelőző naptári évben a WCOTY zsűrijét alkotó 93 szakújságíró véleménye szerint a legtöbbet tette a világ autóiparának fejlődésért, akár saját vállalatukra gyakorolt hatásuk, akár egy meghatározó biztonsági, formai vagy technológiai fejlesztés megvalósítása révén.

A hamarosan 65 éves Akio Toyoda, a Toyota márkát megalapító *Kiichiro Toyoda* unokája 1984 óta dolgozik a családi vállalatnál. 2000-ben csatlakozott az igazgató tanácshoz, 2005-ben ügyvezető alelnökké nevezték ki, majd 2009 nyarától ő tölti be a cégcsoport elnöki tisztjét.

Az Év Autóipari Embere díj indoklásaként a WCOTY képviselői nagyra értékelték, hogy Toyoda-szan vezetése alatt a Toyota a koronavírus pandémia ellenére is jövedelmezően tudott működni, és ezzel meg tudta védeni alkalmazottainak munkahelyét. Irányítása alatt a Toyota megőrizte vezető szerepét [**a hálózatba kapcsolt, autonóm, megosztott és elektromos járművek fejlesztése**](https://news.smartermedia.hu/https://news.smartermedia.hu/innovacio/megujitja-egyuttmukodeset-toyota-es-az-isuzu) terén, valamint személyesen szorgalmazta annak a [**Woven City**](https://news.smartermedia.hu/https://news.smartermedia.hu/innovacio/toyota-megepiti-jovo-varosat) néven ismert kísérleti településnek a megépítését, amely valós élethelyzetekben teszi lehetővé a jövőbeli autóipari technológiák tesztelését és fejlesztését.

[video:https://youtu.be/jBEPQMvGugw width:800 height:500]

Mindezek mellett Akio Toyoda szívügyeként tekint az autóversenyzésre. Elnöki tisztsége alatt a Toyota visszatért a motorsport élvonalába (a márka az FIA WEC hosszú távú világbajnokságban és az FIA WRC rali-világbajnokságban összesen öt egyéni és négy konstruktőri bajnoki címet szerzett, valamint egy ízben megnyerte a Dakar ralit). Emellett a vállalat izgalmas közúti sportmodelleket mutatott be a GT86-tól kezdve a GR Suprán át a GR Yarisig, illetve a Toyota hivatalos motorsport részlege, a Gazoo Racing révén az egész világra és a márka jóformán összes típusára kiterjedő gyári tuningprogramot indított útjára.

*„A Toyota mind a 360 ezer dolgozója nevében köszönöm ezt a hatalmas elismerést” –* mondta a díj átvételekor Toyoda-szan*. „Azonban ha megengedik, szeretném átkeresztelni az Év Embere díjről az Év Emberei díjra, hiszen a Toyotát munkatársaink, értékesítőink és beszállítóink összehangolt, egységes munkája tette azzá, ami. Szerencsésnek és hálásnak érzem magam, hogy egy ilyen nagyszerű szervezetet vezethetek.”*

*„Engedjék meg továbbá, hogy az egész autóiparnak köszönetet mondjak az elmúlt időszakban mutatott áldozatos erőfeszítéseiért. A Toyota abban a szerencsés helyzetben volt, hogy a koronavírus-járvány közepette is megóvhattuk munkahelyeinket, és a jövő kihívásaira koncentrálhattunk. Vállalatunk hitvallása, hogy mindenki számára biztosítsuk a mobilitás lehetőségét, ám ugyanilyen fontosnak tartjuk azt is, hogy újszerű megoldásokkal óvjuk meg Földünket, és gondoskodjunk embertársainkról.”*

*”Rendkívül nehéz időket élünk, a válság azonban újfent emlékeztetett minket arra, hogy nincs fontosabb az embernél. Ha a Toyota hozzájárulhat ahhoz, hogy boldogabbá tegyük embertársainkat, egész életemben ennek megvalósítására fogok törekedni. Még egyszer köszönöm a díjat – autórajongó barátaim, hamarosan találkozunk a versenypályákon!”*

A World Car Person of the Year díjat 2018-ban *Håkan Samuelsson*, a Volvo Car Group elnök-vezérigazgatója, 2019-ben a néhai *Sergio Marchionne*, az FCA csoport vezérigazgatója, 2020-ban pedig *Carlos Tavares*, a PSA csoport elnök-vezérigazgatója nyerte el. 2021-ben Akio Toyota mellett négy másik autóipari szakember: *Pratap Bose*, a Tata Motors formatervezésért felelős alelnöke, *Euisun Chung*, a Hyundai Motor Group elnöke, *Luc Donckerwolke*, a Hyundai Motor Group kreatív igazgatója, valamint *Tomiko Takeuchi*, a Mazda MX-30 fejlesztési program igazgatója volt versenyben a díjért.

Fotók: *Toyota, WCOTY*

Kiadta a Smarter Média Kommunikációs Ügynökség (<http://news.smartermedia.hu>)

Forrás: https://news.smartermedia.hu/nemzetkozi-hirek/akio-toyoda-az-ev-autoipari-szakembere-2021-ben